b'\n_START_ARTICLE_\nUppopallo\n_START_PARAGRAPH_\nUppopallo on taktinen ja nopea kontaktilaji, jota pelataan syviss\xc3\xa4, useimmiten uimahallien hyppyaltaissa. Uppopalloa pidet\xc3\xa4\xc3\xa4n kovana lajina, koska p\xc3\xa4\xc3\xa4osin peli tapahtuu uima-altaan pohjassa noin 4 metrin syvyydess\xc3\xa4. Pelaaminen kuitenkin onnistuu, vaikkei olisi kovakuntoinen. Yksinkertaistettuna p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 peliss\xc3\xa4 on tarkoitus saada uppoava pallo allasp\xc3\xa4\xc3\xa4tyjen pohjassa oleviin koreihin._NEWLINE_Uppopallo on kolmiulotteisuutensa takia hyvin taktinen peli. Sek\xc3\xa4 pallo ett\xc3\xa4 vastustaja voi tulla mist\xc3\xa4 suunnasta tahansa. Normaalien suuntien \xe2\x80\x93 eteen, taakse, oikealle ja vasempaan \xe2\x80\x93 lis\xc3\xa4ksi uppopallossa voi k\xc3\xa4ytt\xc3\xa4\xc3\xa4 my\xc3\xb6s yl\xc3\xb6s- ja alas-suuntia._NEWLINE_Koska peli tapahtuu p\xc3\xa4\xc3\xa4osin pinnan alla, on peliss\xc3\xa4 hyvin paljon taktista merkityst\xc3\xa4 sill\xc3\xa4, milloin pelaaja sukeltaa. Jossain vaiheessa tulee tarve kuitenkin tulla takaisin pintaan hengitt\xc3\xa4m\xc3\xa4\xc3\xa4n._NEWLINE_Vaikka peli on hyvin fyysinen, tapahtuu siin\xc3\xa4 harvoin loukkaantumisia.\n_START_SECTION_\nPelikentt\xc3\xa4\n_START_PARAGRAPH_\nAltaan syvyys vaihtelee 3,5:st\xc3\xa4 5 metriin. Kentt\xc3\xa4 on leveydelt\xc3\xa4\xc3\xa4n 8\xe2\x80\x9312 ja pituudeltaan 12\xe2\x80\x9318 metri\xc3\xa4. Altaan reunalla ovat vaihtoalueet penkkeineen ja j\xc3\xa4\xc3\xa4hypenkit. Maatuomari ja 2 vesituomaria ohjaavat peli\xc3\xa4 vedess\xc3\xa4 kuuluvan summerin ja k\xc3\xa4simerkkien avulla. Toinen vesituomareista k\xc3\xa4ytt\xc3\xa4\xc3\xa4 paineilmalaitteita ja tarkkailee peli\xc3\xa4 altaan pohjasta. Maatuomarin apuna ovat kirjurit, ajanottaja ja vaihtojen valvoja.\n_START_SECTION_\nMaali ja pallo\n_START_PARAGRAPH_\nUppopallomaaleina on kaksi tukevaa metallikoria, jotka ovat altaan pohjassa sein\xc3\xa4\xc3\xa4 vasten, keskell\xc3\xa4 kumpaakin p\xc3\xa4\xc3\xa4ty\xc3\xa4. Maalin korkeus on 450 mm ja pehmustetun yl\xc3\xa4osan halkaisija 400 mm._NEWLINE_Pallo on mustavalkoinen tai kokopunainen, suolavedell\xc3\xa4 t\xc3\xa4ytetty muovipallo. N\xc3\xa4in pallo saadaan vett\xc3\xa4 raskaammaksi ja uppoavaksi. Pallon uppoamisnopeus on noin metri sekunnissa. Pallon ymp\xc3\xa4rysmitta on 530 mm miehill\xc3\xa4 ja 500 mm naisilla eli se on v\xc3\xa4h\xc3\xa4n keilapalloa pienempi.\n_START_SECTION_\nPeliaika\n_START_PARAGRAPH_\nPeliaika normaalin pituisessa ottelussa on 2x15 minuuttia tehokasta peliaikaa. Erien v\xc3\xa4liss\xc3\xa4 on 5 minuutin tauko. T\xc3\xa4ll\xc3\xb6in joukkueet my\xc3\xb6s vaihtavat puolia. J\xc3\xa4\xc3\xa4hyn pituus on 2 minuuttia. Kummallakin joukkueella on oikeus yhteen minuutin mittaiseen aikalis\xc3\xa4\xc3\xa4n ottelua kohden.\n_START_SECTION_\nUppopallojoukkue\n_START_PARAGRAPH_\nOttelua kohti voidaan k\xc3\xa4ytt\xc3\xa4\xc3\xa4 enint\xc3\xa4\xc3\xa4n 15 pelaajaa, joista 6 on yht\xc3\xa4 aikaa vedess\xc3\xa4, 6 vaihtopenkill\xc3\xa4 lep\xc3\xa4\xc3\xa4m\xc3\xa4ss\xc3\xa4 ja 3 reserviss\xc3\xa4. Kummankin joukkueen vaihtopelaajat istuvat vaihtopenkill\xc3\xa4 pelin aikana ja sukeltavat peliin vaihtoalueen kautta. Vaihdot tapahtuvat lent\xc3\xa4vin\xc3\xa4 kuten esimerkiksi j\xc3\xa4\xc3\xa4kiekossa. Ottelun aikana saa vaihtaa reservipelaajan kaksi kertaa.\n_START_SECTION_\nPelin aloitus\n_START_PARAGRAPH_\nOttelun alkaessa pallo on altaan pohjassa keskell\xc3\xa4 pelikentt\xc3\xa4\xc3\xa4. Kummankin joukkueen tulee t\xc3\xa4ll\xc3\xb6in olla korilinjalla vedess\xc3\xa4, ainakin toinen k\xc3\xa4si sein\xc3\xa4\xc3\xa4 koskettaen. Vaihtopelaajat istuvat vaihtopenkill\xc3\xa4. Maatuomari k\xc3\xa4ynnist\xc3\xa4\xc3\xa4 pelin pitk\xc3\xa4ll\xc3\xa4 jatkuvalla \xc3\xa4\xc3\xa4nimerkill\xc3\xa4; samalla k\xc3\xa4ynnistyy pelikello. Joukkueet sukeltavat kohti palloa, ja kamppailu pelin voitosta alkaa.\n_START_SECTION_\nPelin kulku\n_START_PARAGRAPH_\nPelaajat ovat vesivuorollaan altaassa 1\xe2\x80\x932 minuuttia tehden noin 10\xe2\x80\x9340 sekunnin sukelluksia. V\xc3\xa4lill\xc3\xa4 k\xc3\xa4yd\xc3\xa4\xc3\xa4n pinnassa t\xc3\xa4ytt\xc3\xa4m\xc3\xa4ss\xc3\xa4 keuhkot ja sukelletaan takaisin sopivaan kohtaan. Pinnassa snorkkelin kautta hengitt\xc3\xa4minen sallii pelin seuraamisen koko ajan. Palloa kuljetetaan ja sy\xc3\xb6tell\xc3\xa4\xc3\xa4n pelaajalta toiselle edeten kohti vastustajan koria. Tavoitteena on ty\xc3\xb6nt\xc3\xa4\xc3\xa4 pallo vastustajan koriin._NEWLINE_Vastustajan ohittaminen kolmiulotteisessa elementiss\xc3\xa4 on yhteisvoimin helppoa, mutta korin teko onkin jo vaikeampaa. Ylivoimatilanteet ovat t\xc3\xa4ss\xc3\xa4kin lajissa maalivahdin painajaisia._NEWLINE_Vaihtoon tuleva pelaaja kier\xc3\xa4ht\xc3\xa4\xc3\xa4 ketter\xc3\xa4sti altaan reunalle, jolloin h\xc3\xa4nen vaihtopelaajansa sukeltaa vaihtok\xc3\xa4yt\xc3\xa4v\xc3\xa4n kautta peliin. Maalin j\xc3\xa4lkeen pelaajat palaavat p\xc3\xa4\xc3\xa4tyihins\xc3\xa4. T\xc3\xa4m\xc3\xa4n j\xc3\xa4lkeen koritettu joukkue hy\xc3\xb6kk\xc3\xa4\xc3\xa4 omasta p\xc3\xa4\xc3\xa4dyst\xc3\xa4 saatuaan merkin.\n_START_SECTION_\nPelaajien teht\xc3\xa4v\xc3\xa4t\n_START_PARAGRAPH_\nHyv\xc3\xa4 pelaaja pystyy tarvittaessa pelaamaan kaikkia pelipaikkoja. Hy\xc3\xb6kk\xc3\xa4\xc3\xa4j\xc3\xa4 joutuu my\xc3\xb6s puolustamaan ja puolustaja hy\xc3\xb6kk\xc3\xa4\xc3\xa4m\xc3\xa4\xc3\xa4n. Kaikki pelaajat joutuvat tarvittaessa t\xc3\xa4ytt\xc3\xa4m\xc3\xa4\xc3\xa4n maalivahdinkin paikan. T\xc3\xa4st\xc3\xa4 huolimatta pelaajat erikoistuvat eri teht\xc3\xa4viin: maalivahdeiksi, puolustajiksi tai hy\xc3\xb6kk\xc3\xa4\xc3\xa4jiksi. Uppopallokent\xc3\xa4ss\xc3\xa4kin on vasen ja oikea puoli, joten on my\xc3\xb6s oikea ja vasen laitahy\xc3\xb6kk\xc3\xa4\xc3\xa4j\xc3\xa4, vastaavat puolustajat, keskushy\xc3\xb6kk\xc3\xa4\xc3\xa4j\xc3\xa4 ja maalivahti. K\xc3\xa4yt\xc3\xa4nn\xc3\xb6ss\xc3\xa4 kuitenkin maalivahti ja keskushy\xc3\xb6kk\xc3\xa4\xc3\xa4j\xc3\xa4 pelaavat samaa paikkaa: puolustettaessa on kaksi maalivahtia ja hy\xc3\xb6k\xc3\xa4tt\xc3\xa4ess\xc3\xa4 on kaksi keskushy\xc3\xb6kk\xc3\xa4\xc3\xa4j\xc3\xa4\xc3\xa4, jolloin n\xc3\xa4m\xc3\xa4 pelaajat ovat vuorotellen pohjassa, koska ilma kuitenkin loppuu kesken. Joukkueessa on kaksi kent\xc3\xa4llist\xc3\xa4, joten l\xc3\xa4hes jokaisella kentt\xc3\xa4pelaajalla on vaihtomies. Maalivahtipaikkaa py\xc3\xb6ritet\xc3\xa4\xc3\xa4n tavallisesti kolmella pelaajalla, joista yksi on vuorollaan vaihdossa.\n_START_SECTION_\nKielletyt asiat\n_START_PARAGRAPH_\nPeliss\xc3\xa4 on kielletty\xc3\xa4 hy\xc3\xb6k\xc3\xa4t\xc3\xa4 varusteita vastaan. Kielletty\xc3\xa4 on my\xc3\xb6s potkaista, ly\xc3\xb6d\xc3\xa4 tai kuristaa vastustajaa. Pallottoman pelaajan taklaaminen tai kiinnipit\xc3\xa4minen ei ole sallittua. Korin saa peitt\xc3\xa4\xc3\xa4 ainoastaan vartalolla, eik\xc3\xa4 koriin saa tarttua. Ainoastaan pallonhaltijaan saa tarttua pallon riist\xc3\xa4miseksi ja pallonhaltija saa tarttua pallottomaan pelaajaan. Kun pallo irtoaa, on pelaaja p\xc3\xa4\xc3\xa4stett\xc3\xa4v\xc3\xa4 heti irti. J\xc3\xa4lkipelist\xc3\xa4 rangaistaan. Palloa ei saa kuljettaa tai heitt\xc3\xa4\xc3\xa4 vedenpinnan yl\xc3\xa4puolella.\n_START_SECTION_\nPelivarusteet\n_START_PARAGRAPH_\nJokaisella pelaajalla on varusteinaan perusv\xc3\xa4lineet, joihin kuuluvat maski, snorkkeli, korvasuoja ja r\xc3\xa4pyl\xc3\xa4t. Miehill\xc3\xa4 on my\xc3\xb6s alap\xc3\xa4\xc3\xa4suoja. N\xc3\xa4iden lis\xc3\xa4ksi joukkueilla on valkoiset uima-asut ja lakit tai siniset uima-asut, lakit ja rannenauhat sen mukaisesti kummalla puolella he pelaavat.\n_START_SECTION_\nMaski\n_START_PARAGRAPH_\nHyv\xc3\xa4ss\xc3\xa4 maskissa on l\xc3\xa4mp\xc3\xb6karkaistu lasi, jolloin ei tarvitse pel\xc3\xa4t\xc3\xa4 mahdollisen rikkoutumisen my\xc3\xb6t\xc3\xa4 syntyvi\xc3\xa4 sirpaleita. Maskissa pit\xc3\xa4\xc3\xa4 olla mahdollisimman laaja n\xc3\xa4k\xc3\xb6kentt\xc3\xa4, ja sen ilmatilavuuden pit\xc3\xa4\xc3\xa4 k\xc3\xa4ytt\xc3\xb6mukavuuden takia olla mahdollisimman pieni. Yleens\xc3\xa4 on kuitenkin syyt\xc3\xa4 kiinnitt\xc3\xa4\xc3\xa4 huomiota l\xc3\xa4hinn\xc3\xa4 ilmatilavuuteen \xe2\x80\x93 n\xc3\xa4k\xc3\xb6kentt\xc3\xa4\xc3\xa4 saa laajennetuksi nopeasti p\xc3\xa4\xc3\xa4t\xc3\xa4 hieman k\xc3\xa4\xc3\xa4nt\xc3\xa4m\xc3\xa4ll\xc3\xa4. Maskin tiiviys on ehdottomasti sen t\xc3\xa4rkein ominaisuus. Niit\xc3\xa4 valmistetaankin runsaasti erilaisia malleja, joista jokainen sovittamalla l\xc3\xb6yt\xc3\xa4\xc3\xa4 juuri omiin kasvonmuotoihinsa tiiviisti istuvan maskin._NEWLINE_Silm\xc3\xa4lasien tarvitsija voi k\xc3\xa4ytt\xc3\xa4\xc3\xa4 piilolaseja (mieluummin halpoja kertak\xc3\xa4ytt\xc3\xb6isi\xc3\xa4 sen varalta, ett\xc3\xa4 ne vedess\xc3\xa4 p\xc3\xa4\xc3\xa4sisiv\xc3\xa4t huuhtoutumaan karkuun). Joihinkin maskeihin on my\xc3\xb6s mahdollista saada optisesti hiotut linssit._NEWLINE_Maskiin kannattaa tehd\xc3\xa4 joustamattomasta repun hihnasta ns. j\xc3\xa4yk\xc3\xa4t remmit, jolloin maski ei koko ajan joudu pois p\xc3\xa4\xc3\xa4st\xc3\xa4 tai t\xc3\xa4yteen vett\xc3\xa4, kevyit\xc3\xa4 iskuja kun maskiin tulee hyvin usein.\n_START_SECTION_\nSnorkkeli\n_START_PARAGRAPH_\nSnorkkeli on yksinkertainen putki, joka kiinnitet\xc3\xa4\xc3\xa4n maskin remmiin; siin\xc3\xa4 on hampaiden v\xc3\xa4liin asetettava suukappale. Snorkkelin tulisi olla halkaisijaltaan riitt\xc3\xa4v\xc3\xa4n suuri ja toisaalta pituudeltaan riitt\xc3\xa4v\xc3\xa4n pieni, jotta putkessa vaihtumatta j\xc3\xa4\xc3\xa4nyt ilmam\xc3\xa4\xc3\xa4r\xc3\xa4 olisi mahdollisimman pieni. Samalla snorkkelin tyhjennys onnistuu nopeammin kuten my\xc3\xb6s ilmanotto._NEWLINE_Mik\xc3\xa4li snorkkeli on liian pitk\xc3\xa4, kuten usein on, voidaan se katkaista esimerkiksi veitsell\xc3\xa4 hieman lyhyemm\xc3\xa4ksi. T\xc3\xa4ss\xc3\xa4 on kuitenkin syyt\xc3\xa4 olla tarkkana, jotta ei katkaisisi snorkkeliaan liian lyhyeksi. Katkaisukohdan reunat tulisi hioa tai leikata hieman py\xc3\xb6re\xc3\xa4mmiksi. Snorkkeli ei saisi olla my\xc3\xb6sk\xc3\xa4\xc3\xa4n liian kova, jotta sill\xc3\xa4 ei vahingossa keih\xc3\xa4stett\xc3\xa4isi kanssapelaajia. T\xc3\xa4m\xc3\xa4 voidaan testata puristamalla sormilla snorkkelin p\xc3\xa4\xc3\xa4 lyttyyn.\n_START_SECTION_\nR\xc3\xa4pyl\xc3\xa4t\n_START_PARAGRAPH_\nR\xc3\xa4pyl\xc3\xb6in\xc3\xa4 k\xc3\xa4ytet\xc3\xa4\xc3\xa4n uppopallossa yleens\xc3\xa4 umpikantar\xc3\xa4pyl\xc3\xb6it\xc3\xa4, koska ne ovat kevyemm\xc3\xa4t eik\xc3\xa4 niiss\xc3\xa4 ole turhaan solkia, jotka jouduttaisiin suojaamaan. Lis\xc3\xa4ksi ne ovat usein halvemmat kuin avokantar\xc3\xa4pyl\xc3\xa4t._NEWLINE_R\xc3\xa4pyl\xc3\xb6it\xc3\xa4 on saatavilla sek\xc3\xa4 pehme\xc3\xa4mpi\xc3\xa4 ett\xc3\xa4 j\xc3\xa4ykempi\xc3\xa4 versioita, joista valitaan omaan jalkaan ja omalle potkulle sopivat. Kannattaakin, mik\xc3\xa4li se on vain mahdollista, pyrki\xc3\xa4 testaamaan r\xc3\xa4pyl\xc3\xa4n soveltuvuus itselleen ennen sen hankkimista,.\n_START_SECTION_\nLakki\n_START_PARAGRAPH_\nLakkeja on siis sinisi\xc3\xa4 sek\xc3\xa4 valkoisia; niiss\xc3\xa4 tulee s\xc3\xa4\xc3\xa4nt\xc3\xb6jen mukaan olla korvasuojat ja pelinumero. Yleisen harhaluulon vastaisesti korvasuojus ei est\xc3\xa4 paineenvaihtelujen tuntemista. Todellisuudessa suojus on est\xc3\xa4m\xc3\xa4ss\xc3\xa4 korvalehden repe\xc3\xa4mist\xc3\xa4. Se suojaa my\xc3\xb6s t\xc3\xa4rykalvojen puhkeamisen mahdollisissa kontaktitilanteissa. Virallisissa otteluissa joukkueessa ei saa olla kahta samannumeroista pelaajaa.\n_START_SECTION_\nMuut varusteet\n_START_PARAGRAPH_\nMuita varusteita, joita uppopallossa voidaan k\xc3\xa4ytt\xc3\xa4\xc3\xa4, ovat hammassuojat sek\xc3\xa4 miehill\xc3\xa4 alasuojat._NEWLINE_Hammassuojina k\xc3\xa4ytet\xc3\xa4\xc3\xa4n ainoastaan yl\xc3\xa4hampaita suojaavia malleja \xe2\x80\x93 sellaiset eiv\xc3\xa4t h\xc3\xa4iritse hengityst\xc3\xa4. Jotkut pelaajat eiv\xc3\xa4t k\xc3\xa4yt\xc3\xa4 hammassuojia, koska kokevat niiden yhdess\xc3\xa4 snorkkelin kanssa t\xc3\xa4ytt\xc3\xa4v\xc3\xa4n suun liiaksi._NEWLINE_Alasuojiksi k\xc3\xa4yv\xc3\xa4t mitk\xc3\xa4 tahansa esimerkiksi j\xc3\xa4\xc3\xa4kiekossa k\xc3\xa4ytett\xc3\xa4v\xc3\xa4t alasuojat. Jotkut pelaajat pit\xc3\xa4v\xc3\xa4t mukavampana vaihtoehtona j\xc3\xa4\xc3\xa4kiekkomaalivahtienkin k\xc3\xa4ytt\xc3\xa4m\xc3\xa4\xc3\xa4 hieman pidemp\xc3\xa4\xc3\xa4 mallia, mutta yleens\xc3\xa4 t\xc3\xa4h\xc3\xa4n ei ole tarvetta.'